Poliisi sulki Nuottasaaren teollisuusalueen portille johtavan tien. Kuva: Pekka Peura

Oulun Nuottasaarentiellä teollisuusalueella sijaitsevassa Akzo Nobelin tehtaassa pääsi vuotamaan kemikaalia tiistaina puolenpäivän jälkeen.

Tehtaan kennosalissa tapahtui prosessihäiriö, jonka seurauksena natriumkloraattisäiliöstä tuli vuoto kennosaliin. Ainetta pääsi vuotamaan noin kahdeksan kuutiota.

Tehtaan henkilöstö evakuoitiin kaasusuojatiloihin ja viereisiin rakennuksiin, paikalla oli noin 40 ihmistä. Henkilövahinkoja ei sattunut. Samaan aikaan aloitettiin tehtaalla prosessin alasajo turvalliseen tilaan.

Kemikaali valui kennosalista tehtaan viemärijärjestelmään, josta aine otettiin talteen säiliöihin. Se voidaan käyttää uudestaan.

Pelastuslaitoksen yksiköt kemikaalisukeltajineen tarkastivat vahinkoalueen yhdessä tehtaan edustajien kanssa, jolloin havaittiin pieniä klooripitoisuuksia tehtaan sisätiloissa. Kemikaalivuodosta ei ollut haittaa ympäristölle.

Pelastuslaitos, tehdaspalokunta ja tuotantolaitoksen väki aloittivat vuotavan aineen laimennuksen säiliöihin.

Pelastustoimien aikana tehdasalueella oli korotettu toimintavalmius sekä alue-eristyksiä, poliisi sulki Nuottasaaren teollisuusalueen portille johtavan tien. Valmiustila on purettu ja liikenne sujuu nyt normaalisti.



Nuottasaaren alueella sijaitsee useita isoja teollisuuden tuotantolaitoksia.

Pelastuslaitokselta operaatioon osallistui kolme pelastusyksikköä, kemikaalitorjuntakalusto sekä kaksi säiliöautoa.

Tehtaalla nyt seisokki

Akzo Nobelin tehtaanjohtaja Jarkko Taskila kertoo, että prosessihäiriö johtui elektrolyysiprosessissa sattuneesta laiterikosta. Tehtaalla on nyt seisokki, jonka aikana onnettomuuden tapahtumat selvitetään. Taskila ei osaa arvioida, milloin prosessi voidaan jälleen käynnistää tehtaalla.

Tiistainen Akzo Nobelin onnettomuus ei liity Taskilan mukaan viime huhtikuiseen tapaukseen, jolloin tehtaan reaktoritornissa epäiltiin vetyräjähdystä.

Työterveyslaitoksen mukaan natriumkloraatti on hajuton, valkoinen kiteinen aine. Aineen sekoittuminen palavien nesteiden, kiinteiden tai hienojakoisten aineiden kanssa aiheuttaa suuren palo- ja räjähdysvaaran. Aineen pöly sekä väkevän liuoksen roiskeet ja sumu ärsyttävät nenää, kurkkua, ihoa ja silmiä.